
אגרת למנהלים ולחונכים
 לקראת קליטת מתמחים בבתי הספר

מנהלות ומנהלים יקרים,
חונכות וחונכים יקרים,

שנתיים לא פשוטות מאחורינו... נקווה שהשנה החדשה תביא עמה ברכה ושמחה.
בתקופה זו מתחילים להשתלב בבית ספרכם מתמחים בהוראה, סטאז'רים, שהם בוגרי ההכשרה להוראה. שנת התמחות )סטאז'( היא שנת העבודה הראשונה והיא המפגש הראשון בתנאי אמת, עם  בית הספר על כל מורכבותו.  מתמחים הנקלטים בשנת ההתמחות במערך מובנה של תמיכה ושל הערכה,  מצליחים  לפתח דפוסי עבודה פרופסיונאליים,  מתוך חוסן ומודעות עצמית ומקצועית, ומתמידים בהוראה בהצלחה במערכת החינוך.

למנהלי בית הספר תפקיד מכריע בהצלחת היקלטותם של המתמחים במערכת החינוך.  המנהלים משפיעים מאד על תרבות הקליטה ועל חוויית ההיקלטות בחדר המורים. המנהל הוא האדם הראשון שעמו משוחח המתמחה במקום עבודתו העתידי,  הוא זה שמנחה אותו בצעדיו הראשונים בעבודה, הוא הממנה חונך למתמחה מן היום הראשון  והוא זה שמעריך אותו בסוף התהליך. משיחות עם מתמחים רבים עולה כי השיח של המנהל יכול להשפיע במידה רבה על מצב רוחו של המתמחה,  על תחושת המסוגלות שלו, על מצב השלומות שלו (ה-well-being,), ועל פי רוב אף לקבוע את המשך דרכו המקצועית.  ניתן להצביע על השתלבות מוצלחת של מתמחים במערכת החינוך באותם בתי ספר שבהם המנהל ראה בקליטת המתמחה מחויבות אישית שלו.

החונכים הם העוגן של המתמחים בחדר המורים. החונכים המלווים את המתמחים מהיום הראשון ללימודים ואף קודם לכן, משמשים כחברים ביקורתיים, ומסייעים למתמחה בגובה העיניים מבחינה פדגוגית-מקצועית, מבחינה אישית-רגשית ומבחינה ארגונית-מערכתית. החונכים משתתפים בקורסי הכשרת חונכים או בקהילות חונכים ומבנים את הידע שלהם בתחום החונכות. מדריכי כניסה להוראה במחוזות, יסייעו למנהלים ולחונכים בכל הקשור לתרבות קליטה מיטבית למתמחי בהוראה. מצ"ב לקט קצר אודות שנת ההתמחות,  לצורך סיוע בתהליכי קליטת המתמחים בהצלחה בבית הספר. צירפנו גם צרור עצות וזמר שהפיקו שפ"י ותוכלו לשולחם למתמחים - המורים החדשים. פרטים נוספים ניתן לקרוא באתר כניסה להוראה  וקשרי אקדמיה שדה

המתמחים הם משאב חיוני עבור כלל מערכת החינוך!
המאמצים המשותפים יצמיחו דור חדש של מורים איכותיים לטובת חינוך הילדים בישראל

בברכה,

עידית הוכנברג
ממונה  אגף כניסה להוראה וקשרי אקדמיה-שדה

שנת ההתמחות בהוראה – סטאז' - נהלים והנחיות על קצה המזלג
[image: פגיעה במטרה קו מיתאר]
מטרות שנת ההתמחות
· ליווי המתמחה בהשתלבותו בעבודת ההוראה בפועל, על ידי תהליכי חונכות וסדנת עמיתים.
· הערכת המתמחה בשנת עבודתו הראשונה.
· [image: לחיצת יד קו מיתאר]חיזוק מעמדם הפרופסיונאלי של עובדי ההוראה ומניעת נשירתם מהוראה.

                                                  התפקידים המצופים ממנהלי בתי הספר והחונכים
· המנהל ייפגש עם המתמחה לקראת שנת הלימודים,  ואף יקבע לוח זמנים לפגישות סדורות עתידיות.
· המנהל יאתר מורה, שמהווה דוגמא מקצועית,  מורה פנוי וזמין, מורה חדור תחושת שליחות להצמיח מורים חדשים, שהוכשר לתפקיד החונכות או שיישתתף בהכשרת חונכים במקביל לעבודתו בחונכות, וימנה אותו כחונך למתמחה אחד עד שלושה מתמחים בבית הספר. גמול החונכות עומד על  2.4% לחניכת מתמחה אחד, 4.8% לחניכת שני מתמחים ו 7.2% לחניכת שלושה מתמחים. ככלל, המנהל יצמיח מתוך צוות בית הספר מורים איכותיים וימליץ בפניהם להכשיר עצמם לתפקיד חונכים ומלווים. קורסי הכשרה וחממות מתקיימים במכללות האקדמיות לחינוך ובאוניברסיטאות.
· חשוב שהמנהל יציג את המתמחה בפני כל צוות בית הספר ויבקש את שותפותם בקליטתו.
· תפקיד החונכות: תמיכה וסיוע בשלושה היבטים: פדגוגי-מקצועי, אישי-רגשי, ומערכתי-ארגוני: 
פדגוגי – מקצועי: הדרכה ושיח רפלקטיבי על ביצועי ההוראה, הבניית זהות מקצועית, פיתוח תחושת מסוגלות ואוטונומיה
אישי – רגשי: סיוע באתגרי שנת ההתמחות והכניסה להוראה בהתמודדות עם תלמידים, הורים וצוות.
מערכתי – ארגוני: היכרות עם מערכת החינוך, נהלים, שגרות, היבטים פורמליים ובלתי פורמליים בעבודה וקליטה מיטבית. 
· סדירויות בתהליך החניכה: קיום מפגש שבועי אישי במערכת השעות חונך-מתמחה, במועדים קבועים, בתכנית השבועית של החונך והמתמחה. שתי תצפיות במתמחה בכל מחצית, בתיאום מראש, וקיום שיחת משוב לאחר התצפית. חשוב לתעד את התצפיות ואת שיחת המשוב ולשתף את המתמחה. כמו כן, לשמור אותן כעדויות תומכות להערכה המסכמת.
· מומלץ שהמנהל יסביר למתמחה מהי הוראה טובה על פי התרבות הבית ספרית, ידאג שהמתמחה יתודרך לקראת אספות הורים,  ימי הורים ולפני אירועים מיוחדים המתוכננים בבית הספר.
· ראוי שהמנהל יעשה כל מאמץ להפחית עומס עבודה מהמתמחה, ישבץ אותו בהתאם לתחומי הדעת שהוכשר אליהם,  ובתנאים מאפשרי הצלחה, מבחינת בחירת הכיתות ופיצול המשרה, ויפעל על מנת להפיג את חששות המתמחה.
· המנהל ישדר למתמחה תחושה שהוא סומך עליו, למרות היותו מורה בתחילת דרכו המקצועית.
· המנהל יוודא כי המתמחה משתתף בכל מפגשי סדנת ההתמחות סדנת הסטאז', המתקיימים במכללה או באוניברסיטה.

                                                   דגשים לחיזוק דמותו המקצועית והאישית של המתמחה
· הנהגת מדיניות של "דלת פתוחה".
· מתן שעה משותפת במערכת השעות למתמחה ולמורה החונך.
· מתן תמיכה וסיוע מצד צוות בית הספר, כולל עידוד המתמחה להשמעת דעותיו בישיבות צוות.
· מתן אוטונומיה למתמחה בהובלת יוזמות,  תוך התחשבות שמדובר בשנת ההוראה הראשונה.
· סיוע למתמחה בהסדרת נושאים הקשורים לשכרו.
· [image: לוח קו מיתאר]הבנת המתמחה במקרים של אירועים חריגים, תוך הענקת גיבוי מול הלומדים ומול הוריהם.

                                                                                  הערכת המתמחה
· המנהל יצפה במתמחה לפחות פעם אחת בכל מחצית.  החונך - לפחות שתי תצפיות במחצית.
· שיחות המשוב לאחר התצפיות יתנהלו ברגישות ובהכלה.
· המנהל יאתר את נקודות החוזק של המתמחה,  יחמיא לו ויעצים אותו אישית ומקצועית.
· המנהל יאתר את הנקודות לשיפור ויעמיד אותן כאתגר וכיעד למתמחה.
· המנהל והחונך יעריכו את המתמחה במערכת המקוונת, על פי הכללים והמועדים שיפורסמו.

[image: מחיאות כפיים קו מיתאר]                                                              

קבלת רישיון לעיסוק בהוראה

מתמחה שעמד בהצלחה בדרישות ההתמחות והוא בעל תואר ותעודת הוראה, יהיה זכאי לקבלת רישיון לעיסוק בהוראה.  
בשנה שלאחר ההתמחות ימשיך המורה החדש,  בעל הרישיון,  לקבל ליווי אישי ממורה מלווה מצוות בית הספר,  וישתתף בקורס למורים חדשים,  המתקיים במכללות לחינוך באוניברסיטאות.

